ACCES GRATUIT

Deși instanța supremă de la noi a spus anul trecut că agresorii sunt cei de la care se recuperează banii, spitalele nu vor mai putea să încerce să recupereze cheltuielile medicale de la victimele agresiunilor sau accidentelor cu autor necunoscut, întrucât Legea sănătății va cuprinde expres această interdicție. O modificare în acest sens a legii, în scopul reducerii abuzurilor făcute de spitale contra victimelor care nu cunosc beneficiul recunoscut de lege, a fost publicată luni în Monitorul Oficial și se aplică din 2020.

Articolul continuă mai jos

Legea nr. 256/2019 pentru modificarea Legii nr. 95/2006 privind reforma în domeniul sănătății a apărut luni în Monitorul Oficial și urmează să intre în vigoare pe 2 ianuarie 2020.

Cheltuielile medicale pricinuite de agresiunile sau accidentele cu autor neidentificat nu vor mai fi puse de spitale în sarcina victimelor, din 2020. Deputații au stabilit că aceste cheltuieli se vor recupera prin decontare de la Fondul Național Unic de Asigurări Sociale de Sănătate.

Legea sănătății nu cuprindea până acum o referire expresă cu privire la aceste cheltuieli, iar victimele erau puse adesea să plătească, arată inițiatorii legii. Asta, deși Înalta Curte a dat relativ recent o decizie fix pe acest subiect și care lămurește faptul că nu pot fi puse în seama victimei cheltuielile medicale necesare în urma vătămării aduse prin fapta unei persoane a cărei identitate nu este cunoscută -- detalii despre această decizie puteți găsi aici.

În practică, arată inițiatorii, victimele, care nu vor să ajungă să poarte un proces cu spitalul, cedează presiunilor și plătesc cheltuielile pe care, în mod normal, spitalele trebuie să le recupereze de la autorii agresiunilor sau accidentelor. În situațiile în care autorii nu sunt descoperiți, spitalul este cu atât mai interesat să recupereze cumva banii, iar victima infracțiunii este adesea somată să achite ceea ce nu i se cuvine.

"Astfel, constrângerea victimei la plata daunelor prin amenințarea cu un proces, în cazurile în care nu există nicio circumstanță care să indice culpa victimei, constituie un abuz. Serviciile medicale în cazul victimelor agresiunilor ori ale accidentelor în care victima nu este în culpă sunt și trebuie să fie suportate de stat", precizează inițiatorii legii.